**Børn skal ikke vide noget om flygtninge – eller hvad?**

**Billeder af interimistiske hospitaler i flygtningelejre og forhutlede folkemasser på flugtvandring. Et dagligdagssyn i medierne, som end ikke børn kan undvige. Men de skræmmende glimt af den globale flygtningekrise bliver sjældent forklaret i børnehøjde. I Teatret Zeppelins anmelderroste forestilling Under Haadys Skjold følger vi flygtningebørnenes synsvinkel, så også børn kan følge med. Repremiere d. 2. september.**

Det blev kaldt "Det mest intense og begavede flugtteater for børn... og os andre" i Information. Det blev kaldt "Børneteater i verdensklasse" af CPHCulture. Anmeldere på stribe var begejstrede, og det var tusindvis af publikummer også, da Under Haadys Skjold havde verdenspremiere i 2015.

Nu genopsætter Teatret Zeppelin Under Haadys Skjold, for som instruktør og idémager Mie Brandt siger: ”Politiske stramninger af asylreglerne og udviklingsbistand i Danmark har gjort det vanskeligere end nogensinde at få refugium og hjælp. Vi genopsætter Under Haadys Skjold, fordi der er brug for den og alt andet, der kan skabe opmærksomhed om den værste flygtningekrise siden 2. verdenskrig. Denne forestilling er vores bidrag til at vække empati og skabe et fokus.”

Under Haadys Skjold er en stærk og rørende fortælling om fem børn på flugt fra krigen i deres hjemland. Denne gang med tre nye skuespillere i besætningen: Ella Koppel, Theresa Lange Olesen og Casper Sloth. Holdet består desuden af Rune Antonio Bro i en ny rolle og Pernille Hilgart.

**En realistisk men nænsom skildring af børn på flugt**Flygtningesituationen er stadig yderst aktuel verden over.Mange af verdens flere millioner flygtninge er børn. De kan have oplevet umenneskelige grusomheder, være blevet adskilt fra, eller mistet, deres familie. Under Haadys Skjold giver danske skolebørn og deres voksne indsigt i og tid til refleksion over disse skæbner. ”Det er bedre for børn at få fuld viden i børnehøjde end at opsnappe halve historier i voksenhøjde. Ellers kan vi risikere at gøre børn unødigt bange i stedet for alment vidende”, fortæller Lasse Frank, der er en del af ledelsen på Teatret Zeppelin.

*Haady er pigen Aishas elskede kæledyr, som hun ikke fik med sig, da hun i al hast måtte forlade sit hjem. Hun savner ham, men holder mindet om ham i live ved at navngive sit store tørklæde efter Haady. Hun finder sammen med fire andre børn, som også har måttet flygte i hast, den dag bomberne pludselig regnede ned over deres hjemby. For at overleve må de samle al deres styrke og mod. Heldigvis har de hinanden…*

**FAKTA**Under Haadys Skjold spiller fra 2. sep. - 27. okt. 2017 på Teatret Zeppelin på Vesterbro i KBH.
Det er en skole- og familieforestilling for alle fra minimum 9 år.Forestillingen blev i 2015 reumert-nomineret for sin scenografi og fik flotte anmeldelser i pressen.
Pressefotos 2017 af Jonas Fogh; billeder vedhæftet + online her: www.zeppelin.dk/presse
Mere info/baggrund: [www.bit.ly/haady2017](http://www.bit.ly/haady2017) / kontakt: Lasse Frank, tlf. 22301964, lasse@zeppelin.dk
Støttet af Bikubenfonden, Augustinus Fonden, BUPL, Konsul Jorck og Hustrus Fond